text: To mistænkte for røveri anholdt
  04 februar 2013 kl. 14.18
  Politiet har ved middagstid mandag anholdt to mænd på 31 og 20 år i Fredericia. De er sigtet for væbnet røveri mod Netto i Christiansfeld søndag aften.
  Røverne slap af sted med det meste af dagens omsætning. De var koldblodige nok til at vente en halv time på at få adgang til forretningens pengeboks, der er forsynet med en tidslås.
  Den ene røver truede de to medarbejdere med en pistol.
  Der var ingen kunder i butikken under røveriet, der blev anmeldt klokken 22.24.
  Politiet fik sporet de to sigtede, da politiet havde fået en god beskrivelse af flugtbilen, en sølvgrå Opel stationcar.
  Den ene af de anholdte kommer fra Fredericia, mens den anden bor i Kolding.
  